A 70-es években több alkalommal nem sikerült kijutnia román válogatottnak egyetlen világ illetve Európa-bajnokságra sem. Utóbbira egészen 1984-ig kellett várniuk. Ez volt a legelső alkalom, hogy Románia részt vett az Európa-bajnokságon. A tornát Saint-Étienneben kezdték Spanyolország ellen. A spanyolok részéről Francisco José Carrasco nyitotta a gólok sorát, amit Bölöni László egyenlített ki és ez is maradt a végeredmény. A hátralévő két csoportmérkőzésen az NSZK és Portugália legjobbjai ellen kellett pályára lépniük. Előbbitől 2–1-re, utóbbitól 1–0-ra kaptak ki, aminek köszönhetően nem sikerült a továbbjutás.